**ФАО тавассути омӯзиш** **оид ба муҳофизати интегратсионии растаниҳо устувории кишоварзиро дар Тоҷикистон такмил медиҳад**

Санаи 23 январи соли 2025 Созмони озуқаворӣ ва кишоварзии Созмони Милали Муттаҳид (ФАО) дар доираи лоиҳаи «Баланд бардоштани устувории кишоварзӣ» омӯзиши серӯзаро оид ба муҳофизати интегратсионии растаниҳо (МИР) ба анҷом расонд. МИР стратегияи муҳими рушди устувори кишоварзӣ ва афзоиши устувории системаҳои кишоварзӣ мебошад. МИР дар саросари ҷаҳон ҳамчун стратегияи муассир барои нигоҳ доштани солимии зироат эътироф гардида, як қатор усулҳои биологӣ, фарҳангӣ, механикӣ ва кимиёвиро муттаҳид намуда, ба механизмҳои табиии коҳиши зарари ҳашаротҳои зараррасон, ҳифзи муҳити зист ва саломатии инсон афзалият медиҳад. Дар Тоҷикистон, ки соҳаи кишоварзӣ дар иқтисодиёт нақши муҳим дорад, ҷорӣ намудани таҷрибаҳои МИР ҷиҳати баланд бардоштани ҳосилнокии зироатҳо, коҳиш додани вобастагӣ ба пестисидҳои кимиёвии зараровар ва таъмини амнияти озуқавории дарозмуддат зарур аст.

Омӯзиш, ки дар пойтахт, дар шаҳри Душанбе баргузор гардид, аз як силсила презентатсияҳо иборат буд, ки доираи васеи мавзӯъҳои муҳимро барои татбиқи стратегияҳои МИР фаро мегирифт. Мавзӯъҳо аз ҷузъҳои асосӣ ва принсипҳои МИР, намунаҳои татбиқи бомуваффақи МИР дар сатҳи байналмилалӣ, равиши системавии МИР ва усулҳои татбиқи МИР дар хоҷагиҳо иборат буданд. Илова бар ин, тамоюл ва дастовардҳои муосир дар мубориза бар зидди ҳашароти зараррасон, нақши биоконтрол дар МИР, инчунин усулҳои ҲҲР барои зироатҳои мушаххас - пахта, гандум, картошка ва дигар зироатҳои асосӣ мавриди баррасӣ қарор гирифтанд.

«Бо таваҷҷӯҳ ба стратегияҳои экологӣ, аз қабили назорати биологӣ ва киштгардон, МИР ба кишоварзон дар идоракунии самараноки мубориза бо ҳашароти зараррасон, ҳифзи солимии хок ва гуногунии биологӣ кӯмак мерасонад. ФАО бо дастгирии муассисаҳои миллии Тоҷикистон, кӯшишҳои худро барои татбиқи таҷрибаҳои МИР дар саросари бахшҳои калидии кишоварзӣ пешбарӣ менамояд. Чунин муносибат имкон медиҳад, ки соҳаи кишоварзии кишвар дар шароити тағйирёбанда самаранок ва устувор боқӣ монад," гуфт Агаси Арутюнян, и.в. Намояндаи ФАО дар Тоҷикистон.

Иштирокчиени омӯзиш Муассисаи давлатии муҳофизати растаниҳо ва химикунонии кишоварзии Вазорати кишоварзии Ҷумҳурии Тоҷикистон ва Донишгоҳи аграрии Тоҷикистон ба номи Шириншоҳ Шотемурро намояндагӣ мекарданд. Ба иштирокчиен имкони хуб ҷиҳати беҳтар намудани фаҳмиши худ оид ба муҳофизати интегратсионии растаниҳо ва чӣ гуна онро дар шароити кишоварзии маҳаллӣ татбиқ кардан бо мақсади ҳифзи самараноки растаниҳо дастрас карда шуд.

«Итминон дорам, ки таҷрибаҳои устувори кишоварзӣ калиди устувории дарозмуддат мебошанд. Тавассути лоиҳаи « Тақвияти устувории бахши кишоварзӣ» мо имкониятҳои кишоварзони Тоҷикистонро васеъ намуда, ба онҳо дониш ва малакаҳои ҳаётан муҳимро дастрас мегардонем. Омӯзиши МИР на танҳо ба коҳиши вобастагӣ аз химикатҳои зараровар мусоидат мекунад, балки ҳамчунин ҳосили зироатҳоро афзоиш медиҳад, саломатии муҳити зистро беҳтар менамояд ва некуаҳволии ҷомеаҳои деҳотро тақвият мебахшад», - гуфт Заринаи Бурхвалишоҳ, ҳамоҳангсози лоиҳаи «Тақвияти устувории бахши кишоварзӣ».

«Татбиқи стратегияҳои муҳофизати интегратсионии растаниҳо (МИР) дар таҷрибаҳои маҳаллии кишоварзӣ шарти ҳатмӣ барои эҷоди системаҳои устувор, самаранок ва устувори кишоварзӣ дар оянда ба шумор мераванд. Тавассути чунин ташаббусҳои таълимӣ иқтидори назаррас барои беҳтар кардани таҷрибаҳои мубориза бо ҳашароти зараррасон вуҷуд дорад, ки ба рушди соҳаи кишоварзии Тоҷикистон мусоидат хоҳад кард», - таъкид намуд Ҷозеф Киш, мушовири ФАО оид ба МИР, ки роҳбарии тренингро ба ӯҳда дошт.

Лоиҳаи «Тақвияти устувории бахши кишоварзӣ», ки аз ҷониби Бонки Ҷаҳонӣ маблағгузорӣ мешавад, дар ҳамкорӣ бо Муассисаи давлатии «Рушди соҳибкории кишоварзӣ» амалӣ мегардад, ки дар муҷаҳҳаз намудани ҷомеаи кишоварзии Тоҷикистон бо малакаҳои ииноватсионӣ нақши муҳим мебозад. Ҳамин тариқ лоиҳа ба талошҳои кишвар ҷиҳати таҳкими амнияти озуқаворӣ ва эҷоди устуворӣ ба тағирёбии иқлим дар бахши кишоварзӣ мусоидат мекунад.